b'\n_START_ARTICLE_\nLu\xc5\xa1\xc4\x8denje posteljice\n_START_SECTION_\nVzroki in tveganje\n_START_PARAGRAPH_\nVzrok odlu\xc5\xa1\xc4\x8denja posteljice ve\xc4\x8dinoma ni znan, povezan pa je z naslednjimi dejavniki tveganja: povi\xc5\xa1an krvni tlak, polihidramnij, ve\xc4\x8dplodna nose\xc4\x8dnost, mnogorodnost, starej\xc5\xa1a nose\xc4\x8dnica, pomanjkanje folne kisline, kajenje.\n_START_SECTION_\nPogostnost\n_START_PARAGRAPH_\nPojavnost je nizka (0,8\xc2\xa0% vseh porodov). Tveganje je pove\xc4\x8dano, \xc4\x8de je pri\xc5\xa1lo do odlu\xc5\xa1\xc4\x8denja posteljice \xc5\xbee pri predhodni nose\xc4\x8dnosti, in zna\xc5\xa1a 8\xe2\x80\x9316\xc2\xa0%.\n_START_SECTION_\nSimptomi\n_START_PARAGRAPH_\nPri odlu\xc5\xa1\xc4\x8denju maternice lahko pride do mo\xc4\x8dne no\xc5\xbeni\xc4\x8dne krvavitve, lahko pa je le-ta neznatna ali je sploh ni. Isto\xc4\x8dasno z odlu\xc5\xa1\xc4\x8denjem posteljice nastopijo bole\xc4\x8dine v predelu maternice. Stena maternice je napeta, v te\xc5\xbejih primerih zelo otrdela. V hudih primerih se lahko pojavita hemoragi\xc4\x8dni in bole\xc4\x8dinski \xc5\xa1ok. Pridru\xc5\xbei se lahko \xc5\xa1e diseminirana intravaskulama koagulacija in zaradi afibrinodenemije grozijo nevarne krvavitve. Pride lahko tudi do nekroze ledvic in posledi\xc4\x8dne anurije.\n_START_SECTION_\nZdravljenje\n_START_PARAGRAPH_\nPotreben je takoj\xc5\xa1en prevoz v bolni\xc5\xa1nico. \xc4\x8cim prej je treba prekiniti nose\xc4\x8dnost, bodisi s carskim rezom, bodisi vaginalno, \xc4\x8de je to v kratkem \xc4\x8dasu mogo\xc4\x8de. \xc4\x8ce se ne ukrepa, lahko odlu\xc5\xa1\xc4\x8denje posteljice ogrozi otroka in mater.\n_START_SECTION_\nPrognoza\n_START_PARAGRAPH_\nPrognoza obolenja je ugodnej\xc5\xa1a, \xc4\x8de je diagnoza pravo\xc4\x8dasna. Perinatalna umrljivost je med 4\xc2\xa0% in 65\xc2\xa0%, v polovici primerov gre za mrtvorojenost. Pre\xc5\xbeivetje novorojen\xc4\x8dka je tesno povezano z nose\xc4\x8dnostno starostjo in variira od 25\xc2\xa0% do 89\xc2\xa0%. Pojavnost zastoja plodove rasti je povi\xc5\xa1ana, povi\xc5\xa1ana je tudi pojavnost prirojenih napak ploda.'